Hvad der blot var uskyldig leg, endte med blå blink og et sodskadet hus lørdag eftermiddag. Klokken 16.40 blev Nordjyllands Beredskab kaldt ud til en brand, som var opstået i et børneværelse i Gug. Under et kort øjebliks uopmærksomhed fra en voksen, lykkedes det børnene, der var omkring 3-5 år gamle, at antænde ild - formentlig med en lighter. Lynhurtigt blev beredskabet tilkaldt, ligesom en nabo med det samme sprang til med en pulverslukker. Børneværelset nåede at blive brandskabet, mens resten af huset blev sod- og røgskadet. - Naboen skal have ros for at reagere, selvom man selvfølgelig altid skal tænke sig om. Han gjorde en stor forskel. Det er godt med gode naboer, siger Jakob Schmidt, der er indsatsleder ved Nordjyllands Beredskab. Ingen kom til skade ved branden. - Alle er friske og ved relativt godt mod, lyder det fra indsatslederen.

Opsummering:
Ingen kom til skade ved en brand i en villa i Gug.